text: Sydtrafik udskyder rejsekortet 
  28 juni 2013 kl. 15.21
  Sydtrafik har udskudt datoerne for fuldtud at indføre det omstridte rejsekort i busserne. Det betyder, at papklippekort kan bruges i busserne i en stor del af landsdelen side om side med det nye rejsekort indtil 1. marts 2014.
  Dog stopper salget af klippekort 15. september.
  Sydtrafiks bestyrelse besluttede fredag at gå lidt langsommere frem end planlagt.
  - Det er gået stille og roligt med at indføre rejsekort i Sydtrafiks busser. Det var planen, at det skulle være slut med at bruge papklippekort den 1. december, men vi har besluttet at give vores kunder lidt længere tid til at få brugt deres klip. Derfor vil papklippekortet først være helt ude af billedet i Sydtrafik 1. marts 2014, siger Sydtrafiks bestyrelsesformand Poul Rosendahl.
  Sydtrafik har allerede indført rejsekort i alle de store og en række mindre byer i Sydjylland. Udrulningen fortsætter, så rejsekort kan bruges overalt i busser og tog i takstområderne øst og vest fra 15. september.
  
  Sønderjylland er elektronisk 
  Først fra 1. december kan rejsekort også bruges overalt i Sønderjylland, det vil sige takstområde syd.
  Her kender kunderne allerede til elektroniske billetter, fordi de i mange år har kørt på chipklippekort i stedet for papklippekort.
  Til gengæld kommer skiftet til at ske over natten.
  30. november skal sønderjyderne bruge det gamle chipklippekort, men næste dag ? 1. december ? skal de bruge rejsekort.
  Den bratte overgang skyldes, at udstyret til chipklippekort ikke kan være i bussen sammen med udstyret til rejsekort.
  Sydtrafik refunderer ubrugte klip på såvel pap som på chip.
  Rejsekortets hjemmeside.
  